1.Úvod

Nariadenie Rady (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (ďalej len „nariadenie o VFR“), obsahuje tabuľku finančného rámca pre EÚ27 na roky 2021 – 2027 vypracovanú v cenách roku 2018 (tabuľka 1).

Cieľom tohto oznámenia je predložiť rozpočtovému orgánu výsledok technickej úpravy na rok 2021 v súlade s článkom 4 nariadenia o VRF. V technickej úprave sú stanovené najmä výdavkové stropy v bežných cenách na základe fixného deflátora vo výške 2 %, ako je stanovené v článku 4 ods. 2 nariadenia o VFR.

Na základe najnovších hospodárskych prognóz sa v oznámení uvádza aj výpočet rezervy v rámci stropu vlastných zdrojov stanoveného v súlade s v súčasnosti platným rozhodnutím Rady o systéme vlastných zdrojov Európskej únie prijatým v súlade s článkom 311 ods. 3 ZFEÚ.

V oznámení sa uvádza aj výpočet súm disponibilných v rámci nástroja jednotnej rezervy podľa článku 11 nariadenia o VFR. Od roku 2022 bude Komisia podľa článku 5 nariadenia o VFR takisto vykonávať výpočet úprav týkajúcich sa programov uvedených v prílohe II k nariadeniu o VFR a zahrnie ich do oznámenia o technickej úprave.

V súlade s článkom 4 ods. 1 nariadenia o VFR Komisia vykoná technickú úpravu finančného rámca a výsledky každoročne oznámi rozpočtovému orgánu pred rozpočtovým postupom na rok n + 1. Vzhľadom na to, že technická úprava na rok 2021 vychádza z ustanovení nariadenia o VRF, ktoré ešte nebolo prijaté pred začiatkom rozpočtového postupu na rok 2021, táto úprava sa výnimočne nevykonala pred rozpočtovým postupom. Rozpočet na rok 2021 by však mal byť v súlade so stropmi a sumami, ktoré sú výsledkom tejto technického úpravy.

Podľa článku 4 ods. 4 nariadenia o VFR sa v súvislosti s dotknutým rokom nevykonávajú žiadne ďalšie technické úpravy, a to ani počas tohto roka, ani formou následných korekcií počas nasledujúcich rokov.

2.Podmienky úpravy tabuľky viacročného finančného rámca (Príloha – tabuľky 1 – 2)

V tabuľke 1 v prílohe sa uvádza viacročný finančný rámec pre EÚ27 v cenách roku 2018 upravený podľa článku 2 ods. 1 nariadenia o VFR.

V tabuľke 2 je viacročný finančný rámec pre EÚ27 upravený v bežných cenách.

Finančný rámec vyjadrený ako percentuálny podiel hrubého národného dôchodku (HND) Únie sa aktualizuje na základe najnovších hospodárskych prognóz, ktoré poskytuje Európska komisia (jeseň 2020). Podľa prognózy je HND na rok 2021 pre EÚ27 stanovený na úrovni 13 896 720 mil. EUR v bežných cenách.

2.1.Najdôležitejšie výsledky technickej úpravy finančného rámca na rok 2021

Celkový strop VRF pre viazané rozpočtové prostriedky na rok 2021 je na úrovni 163 483 mil. EUR v bežných cenách, čo predstavuje 1,18 % HND. Celkový strop VFR pre platobné rozpočtové prostriedky zodpovedá 166 140 mil. EUR v bežných cenách, čo zodpovedá 1,20 % HND.

Na základe v súčasnosti platného rozhodnutia Rady o systéme vlastných zdrojov zostáva pod stropom vlastných zdrojov pre platobné rozpočtové prostriedky rezerva vo výške 621 mil. EUR. Pri uplatnení rozhodnutia Rady 2020/2053/EÚ, Euratom zo 14. decembra 2020 o systéme vlastných zdrojov je však strop vlastných zdrojov pre platobné rozpočtové prostriedky stanovený na 1,40 % HND, čo v roku 2021 predstavuje 194 554 mil. EUR. Výsledkom by bola rezerva medzi stropom VFR pre platobné rozpočtové prostriedky a stropom vlastných zdrojov pre platobné rozpočtové prostriedky vo výške 28 414 mil. EUR alebo 0,20 % HND. Keď rozhodnutie Rady 2020/2053/EÚ, Euratom nadobudne účinnosť, bude sa uplatňovať so spätnou účinnosťou od 1. januára 2021.

V nasledujúcej tabuľke sú uvedené informácie pre obdobie 2021 – 2027 v súčasnosti platnej rezerve (v percentách HND) medzi stropom VFR pre platobné rozpočtové prostriedky a stropom vlastných zdrojov pre platobné rozpočtové prostriedky vo výške 1,20 % HND. Na informačné účely sa v tabuľke uvádza aj rezerva na základe navrhovaného nového stropu vlastných zdrojov vo výške 1,40 % HND.

V % HND EÚ27 2021 2022 2023 2024 2025 2026 2027 2021 – 2027 Strop VFR pre platobné rozpočtové prostriedky 1,20 % 1,15 % 1,10 % 1,09 % 1,07 % 1,06 % 1,06 % 1,10 % Rezerva pod stropom vlastných zdrojov pri uplatnení rozhodnutia Rady 2014/335/EÚ, Euratom 0,00 % 0,05 % 0,10 % 0,11 % 0,13 % 0,14 % 0,14 % 0,10 % Rezerva pod stropom vlastných zdrojov pri uplatnení rozhodnutia Rady 2020/2053/EÚ, Euratom 0,20 % 0,25 % 0,30 % 0,31 % 0,33 % 0,34 % 0,34 % 0,30 %

2.2.Úprava čiastkového stropu okruhu 3